VSRS Sklep I R 17/2021
Sodna praksa Vrhovnega sodišča, 2021-04-07

Civilno-gospodarski oddelek, civilni senat

mag. Rudi Štravs (preds.), dr. Ana Božič Penko (poroč.), Vladimir Horvat

spor o pristojnosti - krajevna pristojnost - izvršba na denarno terjatev - stalno prebivališče dolžnika

Za dolžnika je v predlogu za izvršbo naveden naslov prebivališča Dobriška vas, to pa je kraj na območju Okrajnega sodišča v Slovenskih Konjicah. Vrhovno sodišče je zato na podlagi določb drugega odstavka 25. člena ZPP v zvezi z določbo 15. člena ZIZ odločilo, da je za odločanje v tej izvršilni zadevi pristojno Okrajno sodišče v Slovenskih Konjicah.

Za odločanje v tej zadevi je pristojno Okrajno sodišče v Slovenskih Konjicah.

1. Upnik je na Okrajno sodišče v Slovenski Bistrici vložil predlog za izvršbo z dne 11. 12. 2020 na podlagi izvršilnega naslova, v katerem je kot izvršilna sredstva predlagal rubež in prenos dolžnikovih denarnih sredstev pri organizacijah za plačilni promet ter rubež in prenos plače.

2. Okrajno sodišče v Slovenski Bistrici se je na podlagi drugega odstavka 22. člena Zakona o pravdnem postopku (v nadaljevanju ZPP) v zvezi s 15. členom Zakona o izvršbi in zavarovanju (v nadaljevanju ZIZ) s sklepom I 319/2020 z dne 24. 12. 2020 izreklo za krajevno nepristojno, ker se dolžnikovo prebivališče, navedeno v predlogu za izvršbo, nahaja na območju Okrajnega sodišča v Slovenskih Konjicah. Po pravnomočnosti sklepa je zadevo odstopilo Okrajnemu sodišču v Slovenskih Konjicah.

3. Okrajno sodišče v Slovenskih Konjicah je sprožilo kompetenčni spor. Svoje odločitve ni utemeljilo.

4. Za odločanje v tej zadevi je pristojno Okrajno sodišče v Slovenskih Konjicah.

5. V kompetenčnih sporih med okrajnimi sodišči z območja različnih višjih sodišč odloča Vrhovno sodišče (drugi odstavek 25. člena ZPP).

6. Pristojnost se presodi takoj po prejemu predloga za izvršbo na podlagi navedb v predlogu in na podlagi dejstev, ki so sodišču znana (prvi in drugi odstavek 17. člena ZPP v zvezi s 15. členom ZIZ). Za odločitev o predlogu za izvršbo na denarno terjatev je krajevno pristojno sodišče, na območju katerega ima dolžnik stalno prebivališče; če dolžnik nima stalnega prebivališča v Republiki Sloveniji, pa sodišče, na območju katerega ima začasno prebivališče (prvi odstavek 100. člena ZIZ). Za izvršbo na denarna sredstva, ki jih ima dolžnik pri organizaciji za plačilni promet, se uporabljajo določbe o izvršbi na denarno terjatev, če zakon ne določa drugače (136. člen ZIZ). Če upnik predlaga za izvršbo več sredstev ali več predmetov, je krajevno pristojno za odločitev o predlogu tisto sodišče, ki je krajevno pristojno za odločanje po prvo navedenem sredstvu izvršbe (drugi odstavek 35. člena ZIZ). Za presojo pristojnosti, ki se ravna po prebivališču dolžnika, je odločilen podatek, ki ga je upnik navedel v predlogu za izvršbo.

7. Upnik je kot prvo sredstvo izvršbe predlagal izvršbo z rubežem dolžnikovih denarnih sredstev pri organizacijah za plačilni promet. Za dolžnika je v predlogu za izvršbo naveden naslov prebivališča Dobriška vas ..., to pa je kraj na območju Okrajnega sodišča v Slovenskih Konjicah. Vrhovno sodišče je zato na podlagi določb drugega odstavka 25. člena ZPP v zvezi z določbo 15. člena ZIZ odločilo, da je za odločanje v tej izvršilni zadevi pristojno Okrajno sodišče v Slovenskih Konjicah. Senat je odločitev sprejel soglasno (sedmi odstavek 324. člena ZPP).

Sklep VS RS I R 58/2020 z dne 22. 5. 2020, sklep I R 146/2018 z dne 11. 10. 2018, sklep I R 56/2016 z dne 12. 5. 2016.

Zakon o pravdnem postopku (1999) - ZPP  - člen 25, 25/2

Zakon o izvršbi in zavarovanju (1998) - ZIZ  - člen 100, 100/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.